Shiasa mapa waneemüin kaꞌikat,
aapüna achikichi Jesús sütüma tü wayuu wattakat saalii antüsükalüirua sünainmüin tü miꞌiraakat sünain nüntajachin Jerusalénmüin.
Suꞌunakalaka tü wayuukolüirua nüpülamüin Jesús suluꞌujee tü pueulokat sünain kajapuluꞌuyaa namüin alanatüna süpüla shiꞌitaainjatüin nüpüla eepünaainjachire nülatüin süpüla shiiꞌiyatüin nujutu nümüin.
Namayaa namakalaka emetuluin sünain asakaa nia:
“Aleluya”.
“Waꞌwaajüin chi Maleiwakai
süka nüjütüin wamüin chi Aluwataashikai waaꞌu wayakana Israelkana”.
“Anataꞌaleeshijaꞌa maꞌi chi antakai wanainmüin”.
Nüntakalaka Jesús saaꞌu wane püliikü puutut,
maa aka tü ashajünakat paala nüchiki sümaiwa suluꞌu tü karaloukta nüchikimaajatkat Maleiwa makat:
“Jia wayuu Jerusalénjeꞌewaliikana,
nnojo mmolüin jia neema chi aluwataakai jaaꞌu.
Anii nia antüin jünainmüin saaꞌu wane püliikü puutut”.
(Je na nikirajüinkana Jesús,
nnojotsü nayaawatüin aaꞌu tü kasa aaꞌinnakat soꞌu kaꞌikat tia.
Nayaawatale aaꞌulu wanaa sümaa niyalennüin Jesús iipünaamüin nünainmüin Maleiwa.
Sotüsü naaꞌin tü ashajünakat nüchiki je tü kaꞌi aꞌwaatünakat oꞌu naaꞌu sütüma tü wattakat saalii wayuu.)
Je tü wattakat saalii wayuu oꞌunakat nüpülamüin Jesús,
sükajeejatü naapüin süchiki tü kasa anasü alatakat nümüin Lázaro,
tü nütüjakat apüleerua Maleiwa nümüiwa.
Naapüin nanainjee na wayuu eꞌrajüshiikana nukua Lázaro wanaa sümaa süsoꞌiraain naaꞌin sütüma nünüiki Jesús je wanaa sümaa nujuittaain suluꞌujee tü woowirakat eejechire niꞌitaanüin.
Nayasa na fariseokana,
naashajaajiraakalaka:
—Atak,
anoujasü wayuu watta saalii nünain.
Nnojotsü kasakainjatüin watüma tü wayuukolüirua süpüla wooꞌuleꞌerüin shia suulia oꞌunaa nünainmüin —müshii naya sümaa shapaain naaꞌin.